text: [{"text_idx": "#000001", "text": "Ule\u0300e\u0308balang pho\u0302n nyang pare\u0301ntah di Keule\u0300e\u0308balangan Keureutoe\u0308 nakeuh Teuku Keujrue\u0308n Peugamat dan nyang keuseuneulheue\u0308h hingga Indo\u0302nesia made\u0301ka nakeuh Teuku Raja Sabi. Tapi na sidroe\u0308 ule\u0300e\u0308balang nyang jithe\u0300e\u0308 nibak nanggroe\u0308 nyan nakeuh Cut Nyak Asiah. Gobnyan geunantoe\u0308 lakoe\u0308geuh nyan nan lakoe\u0308 gobnyan nakeuh Teuku Chik Muhammad Ali 'oh lheue\u0308h lakoe\u0308geuh nyan meuninggai. Cut Nyak Asiah nakeuh sidroe\u0308 ureue\u0308ng ino\u0308ng nyang beuhe\u0302 ngo\u0308n gige\u0300h dan caro\u0308ng bak geumeututo\u0302 lam majeulih."}, {"text_idx": "#000002", "text": "Meukawe\u0301n antara Cut Nyak Asiah deungo\u0308n Teuku Chik Muhammad Ali lahe\u0301 duwa droe\u0308 aneuk, teutapi ban duwa aneuk nyan ka meuninggai yo\u0302h wate\u0300e\u0308 ubeut. Meunuro\u0302t adat sidroe\u0308 ule\u0300e\u0308balang nyang meuninggai suwah geugantoe\u0308 le\u0301 turo\u0302nangeuh. Meusabab nyan keuh Cut Nyak Asiah geucok duwa droe\u0308 aneuk agam T Be\u0301n Beureughang nyang nan Teuku Syamsarif ngo\u0308n Teuku Cut Muhammad seubagoe\u0308 aneukgeuh. 'Oh lheue\u0308h Cut Nyak Asiah meuninggai Olanda nyang ka hase\u0301 jidue\u0308k di Keureutoe\u0308 jicuba peukacho peulite\u0301k keureutoe\u0308 jineuk peupok sabe\u0301-sabe\u0301 bansawan keureutoe\u0308. Olanda jiangke\u0300e\u0308 Teuku Syamsarif, nyang hana jigalak le\u0301 rakyat sabab meurakan atawa keureuja-sama deungo\u0308n Olanda, seubagoe\u0308 uleebalang. Teuku Cut Muhammad han geuteurimo\u0308ng bue\u0308t keurijasama nyan. Lheue\u0308h nyan, gobnyan geupimpe\u0301n rakyatgeuh geulawan Olanda dan geumeujuwang lam gle\u0301 sajan rakyatgeuh."}]